Na temelju čl. 95. Zakona o državnoj izmjeri i katastru nekretnina («Narodne novine», broj: 16/07 ), i čl. 7. i 9. Zakona o naseljima («Narodne novine», broj: 54/88 ), te sukladno čl. 30. Statuta Općine Povljana (''Službeni glasnik Zadarske županije'' broj 14/17), Općinsko vijeće Općine Povljana na svojoj 9. sjednici održanoj dana 30. svibnja 2018. godine, donosi

Odluku

o načelima, kriterijima i postupku za određivanje imena ulica i trgova

na području Općine Povljana

I.OPĆE ODREDBE

Članak 1.

Ovom se Odlukom utvrđuju načela, kriteriji i postupak za određivanje imena ulica i trgova na području Općine Povljana.

Članak 2.

Ulicom odnosno trgom, u smislu ove Odluke, smatra se javno - prometna površina unutar građevinskog područja naselja i to: cesta, avenija, aleja, park, perivoj, prolaz, prilaz, magistrala, šetalište, stube, obala, uvala, odvojak, put, poljana, gat, stubište, obronak, brijeg, zavoj, dol, prečac, vidikovac i sl.

Područje ulice odnosno trga obuhvaća javno - prometnu površinu i pripadajuće katastarske čestice.

Članak 3.

Ulica i trg moraju imati ime. Na području istog naselja ne mogu biti dvije ili više ulica odnosno trgova s istim imenom. Ulica odnosno trg može se nalaziti samo unutar područja naselja.

Članak 4.

Općinsko vijeće imenuje Povjerenstvo za imenovanje ulica i trgova (u daljnjem tekstu: Povjerenstvo). Ulica i trg mogu imati ime po zemljopisnim i drugim pojmovima, datumima vezanim za povijesne događaje, po imenima osoba koje su dale značajan doprinos u povijesti te općem razvoju nekog naselja.

II. FOND IMENA

Članak 5.

Za područje pojedinog naselja osnovat će se jedinstven Fond imena koji će predstavljati temelj za određivanje imena ulica i trgova. Fond imena osniva i vodi Povjerenstvo.

Članak 6.

Pisane prijedloge za uvrštenje pojmova, datuma odnosno imena osoba u Fond imena, iz članka 5. ove Odluke, Povjerenstvu mogu podnijeti:

- grupe građana,

- vijeće mjesnog odbora,

- političke stranke i vjerske zajednice,

- ustanove i druge pravne osobe,

- članovi Općinskog vijeća Općine Povljana.

III. POSTUPAK IMENOVANJA ULICA

Članak 7.

Prijedloge za određivanje imena ulica i trgova mogu podnijeti predlagatelji iz članka 6. ove Odluke. Povjerenstvo može, javnim pozivom, pozvati predlagatelje iz prethodnog stavka da, u određenom roku, dostave svoje prijedloge za uvrštenje u Fond imena. Prijedlozi iz stavka 1. ovoga članka podnose se u pisanom obliku Povjerenstvu.

Članak 8.

Na temelju prijedloga Povjerenstava Općinsko vijeće Općine Povljana donosi Odluku o određivanju imena ulica odnosno trgova na području Općine Povljana.

IV. ZAVRŠNA ODREDBA

Članak 9.

Ova Odluka stupa na snagu danom objave u «Službenom glasniku Zadarske županije».

KLASA: 220-01/18-01/1

URBROJ: 2198/25-40-18-1

Povljana, 30. svibnja 2018. godine

OPĆINSKO VIJEĆE OPĆINE POVLJANA

PREDSJEDNIK OPĆINSKOG VIJEĆA

Šime Jurišić